14.4.2023
EL
Επίσημη Εφημερίδα της Ευρωπαϊκής Ένωσης
C 132/59 Τετάρτη 5 Οκτωβρίου 2022
ΛΑ. λαμβάνοντας υπόψη ότι η οδηγία πλαίσιο της ΕΕ για τα ύδατα αναγνωρίζει ότι «το ύδωρ δεν είναι εμπορικό προϊόν όπως όλα τα άλλα, αλλά αποτελεί κληρονομιά που πρέπει να προστατεύεται και να τυγχάνει της κατάλληλης μεταχείρισης»· ΛΒ. λαμβάνοντας υπόψη ότι, από την 6η Δεκεμβρίου 2020, το νερό αποτελεί εμπορεύσιμο αγαθό στην προθεσμιακή αγορά της Wall Street· λαμβάνοντας υπόψη ότι, σύμφωνα με τον Pedro Arrojo, Ειδικό Εισηγητή του ΟΗΕ για το ανθρώπινο δικαίωμα σε πόσιμο νερό και αποχέτευση, «το νερό έχει μια σειρά αξιών ζωτικής σημασίας για τις κοινωνίες μας, τις οποίες η λογική της αγοράς δεν αναγνωρίζει και, ως εκ τούτου, δεν μπορεί να διαχειριστεί σωστά, πόσο μάλλον σε έναν χρηματοπιστωτικό τομέα τόσο επιρρεπή στην κερδοσκοπία»· λαμβάνοντας υπόψη ότι, σύμφωνα με ειδικούς των Ηνωμένων Εθνών, η εφαρμογή κερδοσκοπικής λογικής στη διαχείριση βασικών αγαθών απαραίτητων για τη ζωή και την αξιοπρέπεια των ανθρώπων παραβιάζει τα ανθρώπινα δικαιώματα όσων ζουν σε συνθήκες φτώχειας, οξύνει την ανισότητα των φύλων και επιδεινώνει την ευπάθεια των περιθωριοποιημένων κοινοτήτων· ΛΓ.
λαμβάνοντας υπόψη ότι οι κυβερνήσεις οφείλουν να εξασφαλίζουν το ελάχιστο βασικό επίπεδο ύδρευσης και αποχέτευσης σε όλους· λαμβάνοντας υπόψη ότι η έκθεση του Ειδικού Εισηγητή των Ηνωμένων Εθνών για τα ανθρώπινα δικαιώματα σε ασφαλές πόσιμο νερό και αποχέτευση, της 16ης Ιουλίου 2021, τονίζει ότι το νερό θα πρέπει να θεωρείται δημόσιο αγαθό και η διαχείρισή του θα πρέπει να βασίζεται στον σεβασμό των ανθρωπίνων δικαιωμάτων, διασφαλίζοντας το δικαίωμα της πρόσβασης σε νερό και αποχέτευση καθώς και τη βιωσιμότητα των υδάτινων οικοσυστημάτων· λαμβάνοντας υπόψη ότι η ύδρευση και η αποχέτευση συνιστούν υπηρεσίες κοινής ωφελείας και ότι τα έσοδα από τον κύκλο διαχείρισης των υδάτων θα πρέπει να καλύπτουν τις σχετικές δαπάνες και το κόστος για τη βελτίωσή τους, υπό τον όρο ότι διασφαλίζεται το δημόσιο συμφέρον·
ΛΔ. λαμβάνοντας υπόψη ότι, όπως αναγνωρίζεται από τις κατευθυντήριες γραμμές της ΕΕ για τα ανθρώπινα δικαιώματα σχετικά με το ασφαλές πόσιμο νερό και την αποχέτευση, τα κράτη υποχρεούνται να σέβονται, να προστατεύουν και να εκπληρώνουν τα δικαιώματα αυτά και ότι τρίτα μέρη θα πρέπει να αποφεύγουν οποιαδήποτε ανάμειξή τους με τα εν λόγω δικαιώματα· ΛΕ. λαμβάνοντας υπόψη ότι οι εργαζόμενοι στην αλυσίδα αποχέτευσης αντιμετωπίζουν πολλούς κινδύνους, συμπεριλαμβανο­ μένων των κινδύνων για την υγεία που απορρέουν από επισφαλείς συνθήκες εργασίας· λαμβάνοντας υπόψη ότι συχνά είναι εργαζόμενοι στην άτυπη οικονομία και δεν προστατεύονται από εργασιακά δικαιώματα· λαμβάνοντας υπόψη ότι η πραγμάτωση των δικαιωμάτων σε νερό και αποχέτευση δεν πρέπει να είναι επιζήμια για την ασφάλεια, την αξιοπρέπεια και την ευημερία των εργαζομένων στον τομέα της αποχέτευσης· 1. επαναλαμβάνει ότι το δικαίωμα σε ασφαλές πόσιμο νερό και αποχέτευση είναι ανθρώπινο δικαίωμα, καθώς αμφότερα τα δικαιώματα είναι συμπληρωματικά· τονίζει ότι η πρόσβαση σε ασφαλές πόσιμο νερό είναι απαραίτητη για μια υγιή και αξιοπρεπή ζωή ενώ είναι βασικό στοιχείο της ανθρώπινης αξιοπρέπειας· επισημαίνει το γεγονός ότι το δικαίωμα στο νερό αποτελεί θεμελιώδη προϋπόθεση για την απόλαυση άλλων δικαιωμάτων και, ως εκ τούτου, πρέπει να διέπεται από μια λογική δημόσιου συμφέροντος και κοινού, δημόσιου και παγκόσμιου αγαθού· 2.
υπογραμμίζει ότι η επαρκής πρόσβαση σε εγκαταστάσεις ύδρευσης, αποχέτευσης και υγιεινής και το δικαίωμα στην υγεία και τη ζωή είναι αλληλοεξαρτώμενα και αποτελούν απαραίτητη προϋπόθεση για τη δημόσια υγεία και την ανθρώπινη ανάπτυξη· υπογραμμίζει την ανάγκη για καθαρό νερό, δεδομένων των πανδημιών, ενώ ζητεί τη λήψη κατάλληλων μέτρων και τη χάραξη στρατηγικών και πολιτικών από την Επιτροπή, τα κράτη μέλη και τρίτες χώρες προκειμένου να προσφέρεται επαρκής προστασία σε όλους τους ανθρώπους· 3. τονίζει ότι η αναγνώριση του δικαιώματος σε πόσιμο νερό και αποχέτευση ως ανθρώπινου δικαιώματος αποτέλεσε θεμελιώδες βήμα προς μεγαλύτερη κοινωνική και περιβαλλοντική δικαιοσύνη· δηλώνει ότι θα μπορούσε να υπάρξει μεγαλύτερη πρόοδος εάν ο εν λόγω τομέας αποτελούσε υψηλότερη πολιτική προτεραιότητα και αν μπορούσε να διασφαλιστεί καλύτερη εφαρμογή και παρακολούθηση των σχετικών πολιτικών, αποτελεσματικότερη χρηματοδότηση, λογοδοσία και συμμετοχή του κοινού, ιδιαίτερα όσον αφορά τις πλέον περιθωριοποιημένες κοινωνικές ομάδες, ιδίως στις αναπτυσσόμενες χώρες· υπογραμμίζει ότι πρέπει να δοθεί υψηλή προτεραιότητα στη βοήθεια σε σχέση με την παροχή ασφαλούς πόσιμου νερού και αποχέτευσης κατά την κατανομή των χρηματοδοτικών πόρων της ΕΕ και τον προγραμματισμό της παροχής βοήθειας· 4.
υπενθυμίζει την ευθύνη των κρατών να προάγουν και να προστατεύουν όλα τα ανθρώπινα δικαιώματα ως καθολικά, αδιαίρετα, αμοιβαία και αλληλένδετα, προάγοντας και εφαρμόζοντάς τα με τρόπο δίκαιο, ισότιμο, χωρίς διακρίσεις· επαναλαμβάνει, ως εκ τούτου, ότι τα κράτη πρέπει να διασφαλίζουν καθολική, κατάλληλη και οικονομικά προσιτή πρόσβαση σε επαρκές, ποιοτικό και ασφαλές πόσιμο νερό και βελτιωμένη πρόσβαση σε νερό για εγκαταστάσεις αποχέτευσης και υγιεινής· υπενθυμίζει ότι το δικαίωμα πρόσβασης σε νερό συνεπάγεται ότι όλοι έχουν πρόσβαση σε υπηρεσίες ύδρευσης· 5.
υπενθυμίζει ότι τα κράτη που κυρώνουν μια συνθήκη για τα ανθρώπινα δικαιώματα δεσμεύονται να προστατεύουν, να σέβονται και να υλοποιούν τις δεσμεύσεις που αναλαμβάνουν σε διεθνές, εθνικό, περιφερειακό και τοπικό επίπεδο για την προστασία των ανθρωπίνων δικαιωμάτων· θεωρεί, στο πλαίσιο αυτό, ότι η αναγνώριση από τη διεθνή κοινότητα του δικαιώματος σε πόσιμο νερό και αποχέτευση θα πρέπει να περιλαμβάνει μηχανισμούς προστασίας και εκτελεστικούς μηχανισμούς και, ως εκ τούτου, καλεί την ΕΕ να προωθήσει μηχανισμούς προστασίας σε διεθνές, περιφερειακό και εθνικό επίπεδο προκειμένου να διασφαλιστεί ότι η πραγμάτωση του δικαιώματος σε πόσιμο νερό και αποχέτευση δεν είναι προαιρετική για τα κράτη αλλά εκτελεστό δικαίωμα· καλεί την ΕΕ και τα κράτη μέλη να ηγηθούν των προσπαθειών δίνοντας το καλό παράδειγμα και να κυρώσουν τις σχετικές συνθήκες, όπως το Πρωτόκολλο σχετικά με τα ύδατα και την υγεία και τη Σύμβαση, του 1992, για την προστασία και τη χρήση των διασυνοριακών υδάτων και των διεθνών λιμνών·